Koors en kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Koors en kinders
Hierdie is enige werkende mamma se nagmerrie, maak nie saak of jy kantoorgebonde of in enige ander beroep is nie. Veral in dié tyd wat kinders nie met 'n loopneus, koors of enige ander simptoom skool toe mag gaan nie en wanneer daar nie 'n ondersteuningsnetwerk is nie, kan dit nogal 'n probleem wees. Koors is so onheilspellend en kinders reageer nie almal dieselfde daarop nie.
Wat is koors?
Dit is 'n normale, gesonde reaksie wanneer die liggaam 'n infeksie beveg. Bakterieë en virusse wat siektes veroorsaak, floreer teen 'n normale liggaamstemperatuur, maar hoë temperature verhoed dat hulle vermeerder. Koors is dus 'n aanduiding van 'n siekte en nie SELF 'n siekte nie.
Wat gebeur in die liggaam wanneer 'n kind koorsig is?
Dit is 'n anti-inflammatoriese reaksie wat aandui dat die liggaam teen iets baklei. Die koors word behandel omdat die kind olik voel, maar dit is van uiterste belang dat die oorsaak van die koors ook behandel word.
Volgens dr. Etienne Bruwer, 'n pediater by Mediclinic Durbanville, word 'n liggaamstemperatuur van 36.6°C as normaal beskou en enigiets vanaf 37.5ºC tot 42°C as koors.
As jou kind rooi in die gesig is en 'n vinnige hartklop het, het hy koors, so eenvoudig soos dit. Die kind waaroor jy meer bekommerd moet wees, is die een wat nie soseer koors het nie, maar opgooi, nie eet of drink nie en net lê.
Kinders wat te warm aangetrek is, kan ook 'n styging in liggaamstemperatuur ervaar en Dr. Bruwer waarsku ook dat ou batterye in 'n koorspen daartoe kan lei dat laer temperature aangedui word as wat die werklik is.
Rede agter koors
Koors is gewoonlik 'n simptoom van 'n bakteriële of virus-infeksies en kan dui op enigiets van 'n urienweginfeksies tot meningitis. As 'n kind tweeweekliks of maandeliks onverklaarbare koors het, moet ondersoek ingestel word.
Voor jy enige medikasie oorweeg, verwyder 'n laag van die kind se klere om hom te help afkoel.
Skuif hom na 'n koel omgewing en gee hom iets koud om te drink.
"Moet hom nie in 'n koue bad sit nie," sê dr. Bruwer. "Gebruik altyd louwarm water."
Babas jonger as drie maande wat koors het, moet onmiddellik dokter toe geneem word. As jou kind koorsig is maar steeds eet en drink, is dit waarskynlik minder ernstig.
Indien koors egter vir langer as 48 uur duur, moet dit ondersoek word. Onmiddellike mediese aandag word vereis as die kind opgooi of ernstige diarree het, moeilik asemhaal, uitslag, kopseer of stywe nek, of blou lippe het. Wees bedag op tekens van ontwatering.
Maak seker jou kind neem genoeg vloeistof in en kry genoeg rus.
Aangesien koors meestal op 'n virus- of bakteriële infeksie dui, is dit die infeksie wat behandeling vereis. Bakteriële infeksies soos oor- of mangelontsteking word gou behandel met parasetamol, anti-inflammatoriese middels en antibiotikum, terwyl virus-infeksies soos griep, boonste-lugweg-infeksies en maagvirusse soms wel hospitalisering vereis om jou kind gemaklik en gehidreer te hou.
Medikasie word meestal as setpille toegedien en die dosis hang af van jou kind se gewig.
Tel dit as siekteverlof?
Meestal is ouers onseker en vra dikwels: "As ek tyd by my werk afneem om na my kind te kyk wat siek was, kan ek dit as siekteverlof neem?"
Artikel 22 van die Wet op Basiese Diensvoorwaardes reguleer 'n werknemer se siekteverlof, waarvan die doel is om verlof aan die werknemer te verleen indien die werknemer weens siekte ongeskik is om sy of haar werk te verrig, nié indien die werknemer se kind siek is nie. Daarom kan 'n werknemer nie siekteverlof benut indien sy of haar kind siek is nie.
Die wetgewers het wel voorsiening gemaak vir 'n spesifieke tipe verlof indien 'n werknemer se kind onder andere siek is. Artikel 27 van die Wet op Basiese Diensvoorwaardes maak voorsiening vir verlof vir gesinsverantwoordelikheid.
3.5.2 'n Werkgewer kan redelike bewyse vereis.
So, kortliks, dit bly maar 'n nagmerrie wanneer 'n werkende ouer se kind siek raak.
'n Solidariteit Beroepsgilde is 'n gemeenskap wat jou nie net sterk maak in jou beroep nie, maar dit is 'n gemeenskap waar jy tuis voel, saam werk en saam leer. Dit is 'n gemeenskap wat hom daarop toespits om die beroep te beskerm, vir jongmense loopbaangeleenthede te skep, as waghond toesig te hou oor beroepe en met werkbare oplossings vir uitdagings vorendag te kom. Besoek gerus https://gildes.solidariteit.co.za/ vir meer inligting rakende jou beroepsgilde.